Խալիֆա իբն Համադ ալ-Թանի

**Խալիֆա իբն Համադ իբն Խալիֆա ալ-Թանի** (, , հայտնի է նաև **K.H.K** մականունով), կատարցի պետական գործիչ, Կատարի թագավորական ընտանիքի անդամ, իշխող էմիր Թամիմ բին Համադ Ալ Թանիի եղբայրը։ Ներկայումս զբաղեցնում է Կատարի ներքին գործերի նախարարի պաշտոնը։

## Կենսագրություն
Ծնվել է 1991 թվականի նոյեմբերի 11-ին Դոհայում։ Հայրը Կատարի նախկին էմիր Համադ իբն Խալիֆա ալ-Թանին է, իսկ մայրը՝ Մոզա բինտ Նասեր ալ-Միսնեդը։

## Կրթություն
2011 թվականին Խալիֆա իբն Համադ ալ-Թանին սկսել է սովորել Լոս Անջելեսի միսիոներական քոլեջում, որը համայնքային ուսումնական հաստատություն է։ Այդ ընթացքում բնակվել է Beverly Wilshire Hotel-ում։ Los Angeles Times-ի տվյալների համաձայն՝ Կատարի թագավորական ընտանիքը UCLA արքայազնի ընդունելության պարագայում առաջարկել էին քոլեջին հատկացնել խոշոր նվիրատվություն։ Այնուհետ, նույն ճանապարհով, նրանք փորձել էին արքայազնին ընդունել Հարավային Կալիֆոռնիայի համալսարան (USC)։ Ալ-Թանիի մոր՝ Մոզա բինտ Նասեր ալ-Միսնեդի և Հարավային Կալիֆոռնիայի համալսարանի նախագահ Խրիզոստոմոս Նիկիասի հանդիպումից մի քանի ամիս անց, Խալիֆա իբն Համադ ալ-Թանին, որպես փոխանակման ծրագրի ուսանող, սկսեց սովորել այդ համալսարանում։[մինի|Խալիֆա իբն Համադը և ԱՄՆ ներքին անվտանգության նախարար [Քրիստի Նոեմ|Քրիսթի Նոյեմը, հուլիսի 9, 2025 թվական։|ձախից|295x295փքս]]

Բակալավրի և մագիստրոսի աստիճանները ստացել է հենց Հարավային Կալիֆոռնիայի համալսարանում։ 2020 թվականի հուլիսին Los Angeles Times-ը հրապարակեց հետաքննական մի հոդված, որ բակալավրիատում սովորելու տարիներին, «անվտանգության կասկածելի պատճառներից ելնելով», նրան թույլատրվել է բաց թողնել դասերը։ Բացի այդ, պարբերականի տվյալներով, Կատարի թագավորական ընտանիքի անդամը մագիստրոսի աստիճանն ստացել է մի ժամանակահատվածում, որի ընթացքում երբեք ոտք չի դրել ուսանողական կամպուսի տարածք։ Մագիստրատուրայում սովորելու ժամանակ ալ-Թանին ստացել հեռավար սովորելու «հատուկ թույլտվություն», ինչը դրանից առաջ և հետո Հարավային Կալիֆոռնիայի համալսարանը երբեք չի առաջարկել որևէ այլ ուսանողի։ Հենց այս ժամանակահատվածում, երբ ալ-Թանին սովորում էր մագիստրատուրայում, սոցիալական մեդիայի հրապարակումներից պարզ էին դառնում, որ արքայազնը մասնակցում է ռազմական մի շարք զորավարժությունների, ինչպես նաև անցկացնում իր հանգիստը Ֆրանսիայում, Մեծ Բրիտանիայում, Մոնակոյում, Ալժիրում, որտեղ մեկնել էր բազեներով որսին մասնակցելու համար։ Համալսարանի դասախոսներից մեկը հայտարարել է, որ ալ-Թանիի աշխատակիցներից մեկը արքայազնի եզրափակիչ մագիստրոսական աշխատանքը ներկայացրել է մի տուփի հետ միասին, որտեղ եղել է Rolex ֆիրմայի ժամացույց։ Դասախոսի խոսքով՝ ինքը դա վերադարձրել է։

## Աշխատանքը անվտանգության մարմիններում
Համալսարանն ավարտելուց հետո տարբեր պաշտոններ է զբաղեցրել Կատարի ներքին անվտանգության ծառայությունում։ Եղել է նաև Ֆուտբոլի 2022 թվականի աշխարհի առաջնության անվտանգային գործողությունների հարցերով գլխավոր պատասխանատուն։

## Անձնական կյանք
Խալիֆա իբն Համադ ալ-Թանին ունի ավտոմեքենաների հավաքածու։ Աշխարհի տարբեր երկրներում իր արձակուրդների ժամանակ նա հաճախ իր հետ վերցնում է իր ավտոմեքենաներից։

2019 թվականի դեկտեմբերին ալ-Թանին ընտրվեց «Ալ-Դուհայիլ» սպորտային ակումբի նոր նախագահ։

2020 թվականին Կալիֆոռնիայում ալ-Թանիի նկատմամբ շարունակում էր ուժի մեջ մնալ ձերբակալման չկատարված օրդեր՝ ճանապարհային երթևեկության կանոնները խախտելու գործով դատարան չներկայանալու համար։ Կալիֆոռնիայի ճանապարհային ոստիկանության սպան բերման էր ենթարկել Խալիֆա իբն Համադ ալ-Թանիին և տուգանել սահմանված արագությունը խախտելու (210 կմ/ժ) համար։ Մեղադրական հայցի մեջ Լոս Անջելեսի դատախազները պնդում էին, որ նա ավտոմեքենան վարել է խիստ անզգույշ կերպով։

## Ծանոթագրություններ

Կատեգորիա:Ալ-Թանի արքայատոհմ
Կատեգորիա:Հարավային Կալիֆոռնիայի համալսարանի շրջանավարտներ
Կատեգորիա:Միապետների որդիներ